Vi har netop afsluttet overenskomstforhandlinger og har oplevet den største tilslutning nogensinde. Vi har fået en bedre løn til samtlige grupper, bedre ligestilling og bedre forhold for vores arbejdsmiljørepræsentanter.
Men husk lige, at der er en tredjedel af arbejdsmarkedet, som ikke har en overenskomst, men væsentligt ringere ansættelsesvilkår. Her skal arbejdsgiverne tage ansvar og se at få bragt orden i overenskomstforholdene. Vi ved, at medarbejdere uden overenskomst trives dårligere, har lavere løn og har dårligere jobsikkerhed. Vi har meget arbejde, der skal gøres, og vi vil sætte ekstra kræfter ind i forhold til vores dårligst stillede medlemmer. Det gælder i forhold til valg af tillidsrepræsentanter, arbejdsmiljørepræsentanter og uddannelsesagenter, indgåelse af overenskomster og løntjek på den enkelte arbejdsplads.
Lige nu arbejder vi med at overenskomstdække de private tandklinikker i Østjylland. Vi oplever, at klinikejerne ikke ønsker at give deres medarbejdere de samme lønløft som det øvrige arbejdsmarked. I forvejen er tandklinikassistenterne den lavest lønnede faggruppe i HK. Det er ikke i orden! Der stilles store krav til klinikassistenternes omstillingsevne, faglighed og ansvarlighed. Det skal naturligvis belønnes – som minimum med de samme forbedringer som det øvrige arbejdsmarked. Vi har et team af rådgivere, som 24/7 står klar til at hjælpe klinikassistenter, som er i tvivl om deres løn- og ansættelsesvilkår eller har problemer med arbejdsmiljøet.
I disse tider er det mere end sædvanligt vigtigt, at man på den enkelte arbejdsplads hjælpes ad og tager hensyn til sine kolleger. Og HK´erne får arbejdspladserne til at fungere. I HK Østjyllands hotline hører vi hver eneste dag om medlemmer, som er usikre på deres arbejde, men som glæder sig over deres kollegers omsorg for hinanden. Derfor er det også vigtigt, at vi værner om de faglige fællesskaber på arbejdspladsen, der blandt andet bygger på en fælles forståelse af tilhørsforhold til fagforening. I skal sørge for at være i samme fagforening, og det skal selvfølgeligt være den, som laver overenskomsten for fagområdet.